Onsdag, 19. juli 2017 - 12:53 - af Rita G. Dam / Foto: Pernille Kaalund
Du bruger mange af døgnets 24 timer på badeværelset. Derfor er det også vigtigt, at det er et hyggeligt og personligt rum, du har lyst til at opholde sig i.
Der er rigtig mange måder, du kan sætte dit personlige præg på dit badeværelse. Du kan hænge et gammelt spejl over vasken, vælge nogle farverige håndklæder eller vise din smykkesamling frem på bordet.
Men et gennemført badeværelse kræver også de rigtige elementer. Et stilfuldt badeværelsesmøbel, en dertilhørende vask og et toilet, der ser pænt ud.
Badeværelsesmøbler - Hvad skal du vælge?
Med badeværelsesmøblet kan du for alvor slå din stil fast. Der findes utallige badeværelsesmøbler, du kan vælge imellem, i forskellige stilarter og prisklasser.
På udkig efter badeværelsesmøbler? Vi har samlet 33 smukke badeværelser
Selv hvis du går efter det klassiske hvide look, er der mange ting at tage stiling til. Skal skufferne være med eller uden greb? Skal det være fyldningslåger eller helt ren overflade? Skal vasken være i eller oven på møblet?
Det første du skal overveje, er dit behov for opbevaring. Gemmer du både parfumer, håndklæder og diverse på badeværelset, skal du gå efter et møbel, der kan opbevare det hele.
Ellers bliver du træt af rodet, der efterhånden vil opstå. Du kan eventuelt supplere med nogle kurve under badmøblet eller nogle hylder.
Det andet du skal tænke på, er, hvilken stil du foretrækker. For der er mange andre muligheder, end det klassiske hvide badeværelse. Er du lidt mere vovet, kan et sort badeværelsesmøbel være det helt rigtige valg.
Den sorte farve udstråler eksklusivitet, og du vil sikkert ikke fortryde dit valg, da sort stadig er mindre vovet end farver som rød og blå.
7 ting du skal vide, inden renoverer badeværelse!
Du kan også gå efter det naturlige udtryk med et badmøbel i træ. Træmaterialer er med til at give varme i rummet, der typisk er omgivet af 'kolde' fliser. Vil du ikke gå all in på et træmøbel, kan du investere i et hvidt badeværelsesmøbel med en træbordplade. Så får du en fin kombination af begge dele.
Du kan finde badeværelsesmøbler i alle prisklasser. Skal du have møblet speciallavet, måske hos et snedkerfirma, ryger prisen selvfølgelig op. Ellers findes der mange køkkenleverandører, som også tilbyder badeværelsesmøbler såsom HTH, Designa og JKE Design.
Går du efter et budgetvenligt badeværelse, kan Ikea være et rigtig godt bud. Her fås badeværelsesmøblerne nærmest ikke billigere, men du har stadig mulighed for at finde netop din stil, når det kommer til farve og design.
Sæt dit eget præg på dine hvide badeværelsesmøbler ved at sætte et par lædergreb på lågerne. På bordet står duftpinde, en trææske fra Hay, et vippespejl fra Ikea og en keramikkrukke købt hos en genbrugsbutik.
Du behøver ikke den store renovering for at få et smukt badeværelse. Få et nyt udtryk med et nyt baderumsmøbel, et spejl, en væglampe og lidt maling. Badmøblet i eg og spejlet er begge fra SkabRum. Se resten af hjemmet lige her!
Et simpelt og enkelt udtryk, hvor alle kan være med rent prismæssigt. Armaturet er fra Hansgrohe og skab og vask er fra Ikea.
Vælg et mørkt badeværelsesmøbel som kontrast til de hvide omgivelser. Møblet er lavet af Dansk Køkkenhåndværk.
Vær original! Lav et badeværelsesmøbel ud af en gammel skænk i teaktræ. Den gamle skænk står i fin kontrast til de sorte, kvadratiske fliser.
Vil du helst have greb på dit badeværelsesmøbel, kan disse aflange greb i rustfrit stål være et godt bud! De passer godt sammen med det mørke træmøbel.
På det her badeværelse pryder Uno Forms karakteristiske skuffelameller i gyldent træ, som skaber varme i det moderne rum. Du kan se resten af hjemmet her!
Går du efter det klassiske udseende, så kombiner dit hvide badeværelsesmøbel med sort-hvide fliser og et antikt spejl. Lysekronen er et arvestykke, badmøblet er fra Multiform, og krukken med låg er fra Thailand.
En anderledes måde at tænke badeværelsesmøbel på. Få et råt udtryk med to stenhylder, der svæver og med håndvask direkte på bordpladen. Så har du også plads til håndklæder og nips nedenunder.
20'er-stemning
Få ægte 20'er-stemning på badeværelset med klassiske elementer - her fra Aquadomo. Tilbehøret er fra Tine K. Se resten af det fine hjem her!
Marmor og messing forenet på smukkeste vis. Badeværelset er indrettet med armatur i messing fra Vola, bordpladen er i Carrara-mamor og på gulvet ligger sorte keramiske fliser fra Mosa Tiles.
Går du efter det ekslusive hotel-look, så brug varme metaller. I det her badeværelse finder du en gylden mosaikvæg fra Bad & Fliser, underskabene er af sortmalet træ fra HTH, armaturet fra Grohe og vasken er fra Ikea. Se resten af hjemmet her!
Det her badeværelsesmøbel er lavet ud af overskydende træ. På den måde skaber det et rustikt og anderledes look på badeværelset.
Det her badeværelse udstråler i den grad wellness. Badeværelsesmøblet og fliserne er holdt i naturlige materialer, og den grønne planter understøtter også atmosfæren.
Lang vask
Det er nok ikke alle, der har plads til så stor en vask på badeværelset. Men man kan have lov til at drømme! Den lange vask bidrager til et mere stramt udtryk, end hvis man havde flere små. Den lange vask er speciallavet af Frederic Raphel fra Inox.fr. Træpladerne gør vasken mere rustik. Du kan se resten af hjemmet her!
Har du pladsen, kan to vaske være en genial løsning. Her er begge placeret over badmøblet, hvilket gør, at de kvadratiske vaske bliver en del af indretningen.
Snedkermøbel
Få badeværelset til at virke større ved at lade spejlet fylde den ene væg. Badeværelsesmøblet er fra Garde Hvalsøe og er i sæbebehandlet eg. Se hele hjemmet her!
Det er noget over et helt hvidt badeværelse. Du kan gør det hvide rum lidt varmere med forskellige messingdetaljer. Badeværelsesmøblet er fra Culina, og bordpladen med vask er af Corian. Armaturene og tilbehøret i messing er fra Vola.
Få et eksklusivt look på badeværelset ved at vælge sort. Kommoden er blevet malet sort efterfølgende. Håndtagene, der også er sat på senere, er fra Rue Verte. Lampen er fra Ellos. Se hele hjemmet her!
Det grå look
Badeværelset her har for nylig fået en opgradering med grå maling og glasdøre til brusebadet. De lysegrå hammanhåndklæder er fra Tyrkiet og trædåserne fra Ikea. Se hele hjemmet her!
Møbel på væggen
Ved at lade badeværelsesmøblet hænge på væggen, ser det nærmest svævende ud. Håndvaskene er fra Alape, og armaturerne er fra Dornbracht.
Få det etniske look ved at omgive dit badeværelsesmøbel med orientalske accessories og farverige håndklæder.
En lidt speciel konstruktion med vasken placeret ved siden af det sorte badmøbel. Den rå betonvask bliver blødt op af forskellige elementer af træ.
Rå vask
Endnu en betonvask, her bliver den dog også brugt som bordplade. Til dig, der elsker det rå look!
Du behøver nødvendigvis ikke et badeværelsesmøbel under vasken. Med et par hylder ved siden af vasken har du plads til både håndklæder og tandbørster.
Foto: Norrman & Lindhardt
Brug for flere tips til badeværelset? Så har vi samlet 7 ting du skal vide, før du renoverer badeværelset!
badeværelse boligindretning indretning